Lesersbrief: Vrae oor veeltaligheid en betaalmuurstelsel – Netwerk24 antwoordArgieffoto. Anoniem van Centurion skryf: As ŉ voorstander vir veeltaligheid en moedertaalonderrig ondersteun ek graag enige inisiatief wat poog om ŉ taal, of tale, te preserveer, op te bou en te promulgeer. Groot was my verbasing (en blydskap) toe ek onlangs verneem het van News24 se Zoeloe-aanbod – ŉ edele inisiatief en ŉ voorreg wat ook die ander tale behoort gegun te moet word. Die vroegste artikel wat ek kon naspeur pronk met die opskrif “Akwaziwa lutho ngo-Nelson Mandela” en dateer terug na Januarie 2011. Dit beteken dat miljoene Zoeloe-sprekers daagliks, vir die laaste ses jaar al, nuus kon lees in die taal wat hul koester en lief het. Die heeltyd sit die ding egter ongemaklik met my. Is Nuus24, die Afrikaanse weergawe van News24, dan nie in 2013 ontbind nie? Met die hulp van Google kon ek vinnig vasstel dat die presiese datum waarop News24 sy Afrikaanse lesers die rug toegekeer het 1 Julie 2013 was. Die operasie kon glo “nie op dieselfde vlak as News24 bedryf word nie”, en die res is natuurlik geskiedenis. Sedertdien is Beeld, Volksblad en Die Burger se inhoud na een sentrale platform (Netwerk24) gemigreer en ŉ betaalmuurstelsel daarop geïmplementeer. Dit laat etlike vrae ontstaan. Eerstens, waarom wegdoen met ŉ gratis Afrikaanse aanbod, maar volstaan met ŉ Zoeloe-weergawe? Wat vir een geld moet tog sekerlik die ander ook geld. En tweedens, waarom dan die meerderheid Engelse inhoud van News24 vertaal na Afrikaans en dan ŉ premie daarvoor hef as daar weinig waarde toegevoeg word? Ek het Adriaan Basson, redakteur van News24 en voormalige redakteur van Netwerk24, verlede week hieroor gepols – sy reaksie hierop – stééds ŉ dawerende stilte; maar in plaas daarvan om ŉ deuntjie van verontregting te sing wil ek jou aandag graag vestig op NP Van Wyk Louw se woorde: “Afrikaans kan vitaal bly; solank hy konkreet en abstrak bly dink.” In hierdie konteks verwys die woord abstrak na die intellektuele, die metafisiese en die konseptuele, en die woord konkreet na die tasbare. Met ander woorde: Die toekoms van Afrikaans berus by dink én doen. Ja, aanlyn-nuusblaaie soos Maroela Media bied ŉ hoë gehalte alternatief vir die Netwerk24’s en die News24’s van die wêreld, maar dit kan nie en dit mag nie al wees waarmee ons vorendag kom nie! Elkeen van ons, ek en jy, het ŉ verpligting om te dink en te doen. Blog, sing, skree, skryf, twiet, debatteer, gaan skool in en praat daarom Afrikaans. Dink altyd en doen altyd. Die twee is nie wedersyds eksklusief nie, maar onderling afhanklik van mekaar. Om die waarheid te sê, Afrikaans sal slegs floreer as ons albei doen. Johanna van Eeden, hoofredakteur van Netwerk24, Die Burger, Beeld en Volksblad. Foto: Twitter.com. Netwerk24 is die tuiste van Media24 se nuus in Afrikaans. Die webwerf word sewe dae ‘n week opdateer met nuus en menings en dit is – bykomend tot hierdie aanbod – ook die tuiste van Beeld, Die Burger, Volksblad en Rapport. Dit is ook die plek waar jy nuus van ‘n netwerk van 14 plaaslike koeranttitels kry. News24 huisves ook plaaslike koerante op sy platform – vandaar die Zoeloe-inhoud wat raakgelees is. News24 en Netwerk24 het twee verskillende sakemodelle. News24 se sakemodel is primêr op advertensies gegrond, terwyl Netwerk24 se sakemodel primêr op intekenare fokus. Om goeie, geloofwaardige inhoud te skep en menings te kry is duur en elke titel – of jy nou Netwerk24 of Maroela Media is – moet besin oor ‘n toepaslike sakemodel om sy joernalistiek te finansier. Netwerk24 is onbeskaamd Afrikaans en ons publiseer nie net ín Afrikaans nie, maar ook gereeld berigte en artikels óór Afrikaans. Ons erken en ondersteun die belangrikheid wat die Afrikaanse media speel in taalgesprekke – soos die briefskrywer uitwys – nie net in en oor Afrikaans nie, maar ter wille van die bevordering van ‘n veelheid van tale en stemme.